open-index/open-wikipedia-markdown huggingface dataset:
Peribatodes

* fjærbarkmåler
* grå barkmåler

**Barkmålere** (*Peribatodes spp.*) er en slekt av sommerfugler som tilhører familien egentlige målere (Geometridae). Også arter tilhørende noen andre slekter blir kalt barkmålere på norsk. Disse artene er slanke, lyst gråspraglete målere, hannene har fjærformede antenner.

## Systematisk inndeling / europeiske arter

* sommerfugler (Lepidoptera)
** gruppen **[[Heteroneura]]** 
*** gruppen **[[storsommerfugler]]**
**** gruppen / overfamilie **[[målere]]**  (Geometroidea) 
***** familien **[[egentlige målere]]**  (Geometridae) 
****** underfamilien Ennominae, – 561 europeiske arter, 76 er funnet i Norge.
******* Slekten *Peribatodes* Wehrli, 1943
******** *[[Peribatodes abstersaria]]* (Boisduval, 1840)
******** *[[Peribatodes buxicolaria]]* (Mabille, 1873)
******** *[[Peribatodes correptaria]]* (Zeller, 1847)
******** *[[Peribatodes ilicaria]]* (Geyer, 1833)
******** *[[Peribatodes perversaria]]* (Boisduval, 1840)
******** *[[Peribatodes powelli]]* (Oberthür, 1912)
******** Grå barkmåler, *[[Peribatodes rhomboidaria]]* (Denis & Schiffermüller, 1775)
******** Fjærbarkmåler, *[[Peribatodes secundaria]]* (Denis & Schiffermüller, 1775)
******** *[[Peribatodes subflavaria]]* (Milliére, 1876)
******** *[[Peribatodes umbraria]]* (Hübner, 1809)

## Litteratur
* Scoble. M.J. og Hausmann, A. (oppdatert 2007) Online list of valid and nomenclaturally available names of the Geometridae of the World (under prosjektet Barcode of Life) php
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Fauna Europaea, utbredelsesdatabase over europeiske dyr. http://www.faunaeur.org/
Innvandrerbutikk

En **innvandrerbutikk** er en butikk drevet av en innvandrer. Butikkene er mest kjent for å ha et bredt utvalg av frukt og grønt, men selger ofte andre varer i tillegg. Populariteten blant etniske nordmenn stiger og det er blitt uttalt at «innvandrerbutikkene har lavere priser, bedre utvalg og høyere kvalitet på frukt og grønnsaker».

### Utvalg og sortiment
Varene er ofte importert og har et mer eksotisk preg enn butikker med norsk standardsortiment. Mange butikker har produkter fra hele verden, men mange spesialiserer seg også ved å tilby flere produkter fra en region. Du finner ofte innvandrerbutikker med mat fra Midtøsten, Asia, Øst-Europa og andre regioner med innvandring til Norge. Mange foretrekker disse butikkene da de tilbyr langt flere autentiske alternativer og ingredienser i jamforelse med norske matvarekjeder.

## Utenfor Norge
Innvandrerbutikker er ikke bare unike for Norge, men finnes også globalt og representerer kulturelt mangfold og entreprenørskap. Disse butikkene tilbyr importerte matvarer, krydder og produkter som er tilpasset innvandrersamfunnenes behov. De fungerer som kulturelle møteplasser og viser frem mangfoldet av tradisjoner og smaker. Innvandrerbutikker tilbyr også klær, musikk og kunsthåndverk som er viktige for kulturell identitet. De bidrar til å skape fellesskap, utveksle erfaringer og styrke den lokale økonomien gjennom entreprenørskap. Disse butikkene er ikke bare butikker, men broer som fremmer krysskulturell forståelse og inkludering i samfunnet.

## Referanser


## Eksterne lenker
* 
* 
*
Grunntekst

Benevnelsen «**grunntekst**» signaliserer at originalteksten har gått tapt, slik at det er grunnteksten (en mer elle mindre nøyaktig avskrift eller "kopi") som benyttes som utgangspunkt for studier og oversettelse til andre språk. 

Ordet brukes spesielt om tekstene til Bibelen, slik vi kjenner dem på originalspråkene hebraisk og arameisk (Det gamle testamente) og på gresk (Det nye testamente). De fleste moderne bibelutgaver er oversatt direkte fra grunntekstene. Men disse er altså ikke det samme som originaltekstene. Det pågår derfor et kontinuerlig vitenskapelig arbeide med å "bestemme" hvilke grunntekster som antas å ligge nærmest originalteksten.
Johann Andreas Quenstedt

**Johannes Andreas Quenstedt** (født 13. august 1617 i Quedlinburg i Tyskland, død 22. mai 1688 i Wittenberg) var en tysk luthersk dogmatiker. Han var en viktig eksponent for den lutherske ortodoksi, nærmere bestemt en av de siste representanter for høyortodoksien (1600–1680).

## Liv og virke
### Bakgrunn
Johann Andreas Quenstedt ble født i Quedlinburg. Faren var Ludolf Quenstedt, en av Quedlinburgs patrisiere, og kanoniker ved St. Mariakirche i Halberstadt. Moren, Dorothea, var søster til Johann Gerhard, datter av *Ratskämmerer* i Quedlinburg Bartholomäus Gerhard og hans hustru Margaretha Berndes. Johann Andreas ble oppkalt etter morens to brødre, Johann Gerhard og Andreas Gerhard.

Han fikk sin utdannelse på Universitetet i Helmstedt 1637-43 under Georg Calixt, og han ble påvirket av den synkretistiske retningen, men gikk siden under sine studier i Wittenberg over til den lutherske ortodoksi. Han ble uteksaminert fra Universitetet i Wittenberg i 1644.

### Teologisk karriere
Ved dette universitetet foreleste han etter hvert over geografi og var adjunkt  professor ved det filosofiske fakultet 1646-49. Ordinær professor i logikk og metafysikk og assistent professor i teologi 1649-60, og ordinær professor i teologi fra 1660 til sin død.

Frukten av hans over tredve års arbeid som foreleser i teologi ved universitetet ble publisert under tittelen *Theologia didactico-polemica sive systema theologicum* (Wittenberg, 1685; Leipzig, 1715), et verk i henhold til den strenge standarden til den lutherske ortodoksi basert på *Theologia, positiva acroamatica* av Johann Friedrich König. Den betegnes som klassisk, mindre på grunn av originalitet, enn gjennom omfattende lærdom og klarhet og en utmerket sammenfatning av den lutherske ortodoksis dogmatiske arbeider. 

Han var kjent i samtiden for sin milde, irenistiske ånd og tilbakeholdenhet, samt gudfryktige lynne, som også ses i hans *pastorum et instructio cathedralis* (1678), hvor han råder til saktmodig å motstå heretikere, og å skille mellom fristerne og fristelsene, advarer mot pedanteri fra prekestolen, og anbefaler lesing av Johann Arndts *Vom wahren Christenthum*.

## Verker
* *Theologia didactico-polemica sive systema theologicum in duas sectiones didacticam et polemicam divisum.* Wittenberg 1685; Frisch, Leipzig 1715, på tysk se E. Hirsch: *Hilfsbuch zum Studium der Dogmatik.* Berlin 1964, 4. opplag, s. 339
* *Ethica pastorum et instructio cathedralis.* 1678
* *Dialogus de Patriis illustrium doctrina et scriptis virorum ...* Wittenberg 1654; Wittenberg 1691
* *Antiquitates biblicae & ecclesiasticae.*
* *Liber de Sepultura veterum sive tractatus de antiquis ritibus sepulchralibus graecorum, romanorum, judaeorum et christianorum.* Wittenberg 1648; Wittenberg 1660
* *Exertationes theologicae.*

## Referanser


## Litteratur
* Quenstedt, Johann Andreas: *The Church (Theologica Didactico-Polemica, Part IV, Chapter XV: De ecclesia)*, Texas: Repristination Press 1999.

## Eksterne lenker
* Studium Excitare: Biografi av Johannes Andreas Quenstedt av Caleb R. Bassett.
Brakeprisen

**Ypsilonprisen**, fram til 2010 kalt **Brakeprisen**, er en litteraturpris som siden 2000 utdeles årlig av Drammen bibliotek, i forbindelse med den internasjonale bokdagen 23. april. Prisen skal gå til forfatteren av en bok utgitt i foregående år, der enten forfatteren eller bokens handling har nær tilknytning til Drammen, Røyken, Hurum, Lier, Øvre Eiker eller Nedre Eiker.

Prisens formål er «å stimulere til leselyst, å øke oppmerksomheten om litteratur i Drammens nærområde ... og å rette oppmerksomheten mot nye og gryende forfatterskap fra byen». Den blir stemt fram av bibliotekets lånere fra en liste nominert av fem bibliotekarer.

Prisens navn henspiller ifølge bibliotekets hjemmeside på guden Brage, bydelen Bragernes (tidligere Brakernes), at ordet kan bety ener (i betydningen einer) mens vinneren også skal være ener (i betydningen vinner). Et hint til Brageprisen er også tilsiktet.

## Prisvinnere

## Referanser

## Eksterne lenker
* Brakeprisen omtalt ved Bærum bibliotek
Stompneus Point fyr

**Stompneus Point fyr** (afrikaans: *Stompneuspuntvuurtoring*, engelsk: *Stompneus Point Light*) er et fyr ved det nordligste punktet av Kapp St. Martins halvøy ved den vestlige inngangen til St. Helena Bay. Det 26 meter høye tårnet ble bygget i 1920. Fyret er bygget i treverk og har en pyramideform. Den er hvitmalt med en grønn lanternekuppel.

## Referanser
J3-klassen

**J3-klassen** var en japansk undervannsbåtsklasse.

Klassen var de største undervannsbåtene som ble bygget i Japan før utbruddet av krigen i Stillehavet. De var en videreutvikling av KD4-klassen med hangar- og flyarrangement som J2-klassen, og var klassifisert som *junsen* «krysserubåter» med høy overflatehastighet og god rekkevidde. De var utstyrt med vanntett hangar for ett sjøfly og katapult.

Størrelsen på undervannsbåtene i J3-klassen gjorde at de i overflatestilling var svært sjødyktige, hadde høy hastighet og god rekkevidde. J3-klassen var imidlertid samtidig selv sårbare da de brukte lang tid på å dykke og manøvrerte dårlig neddykket. De kunne heller ikke dykke spesielt dypt.

J3-klassen bestod av:

* «I7» – Bygget ved Kure marineverft. Sjøsatt 3. juli 1935. Senket 22. juli 1943.
* «I8» – Bygget av Kawasaki, Kobe . Sjøsatt 20. juli 1936. Senket 31. mars 1945.

## Kilder
Haldor Lægreid

**Haldor Lægreid** (født 1970) er en norsk artist fra Tromsø som vant Melodi Grand Prix 2001 og representerte Norge i Eurovision Song Contest 2001 i København med balladen «On My Own». Han ble sist i konkurransen; balladen fikk bare tre stemmer fra Portugal.

## Karriere
Haldor Lægreid bodde flere steder i Nord-Norge under oppveksten. Siden kom han til Trondheim, hvor han gikk musikklinjen ved Trondheim katedralskole. Der spilte han blant annet en hovedrolle i *[[Kiss Me Kate]]* i regi av Arne Reitan som skolen satte opp. Han var også med i en dansegruppe i Trondheim, og etter videregående skole søkte han seg inn på Ballettakademiet i Göteborg, hvor han i tre år var med i en rekke produksjoner. Fra Sverige gikk turen til Tyskland, hvor han spilte i Cats, West Side Story, Les Misérables og uroppføringen av Sofies Verden.  

Han hadde også en rolle i Danmark, i musikalen Atlantis før han kom tilbake til Trondheim, hvor han i et år var knyttet til Trøndelag Teater og spilte i Rent, i Shakespeares Hver sin lyst, og siden som Judas oppsetningen av Jesus Christ Superstar våren 2000. Sammen med Stephen Brandt-Hansen og andre musikere arrangerte han konserten Thank You For the Music før han deltok i Hair da den ble spilt i Oslo Spektrum høsten 2000. 

Etter at han hadde vært med i Beat for beat i NRK, ble han invitert til å være med i norsk Melodi Grand Prix. Lægreid har siden hatt en karriere i Tyskland, hvor han har spilt i flere musikaler, blant annet på Apollo Theater i Stuttgart, der han høsten 2006 hadde tre roller i musikalen Elisabeth. Fra desember samme år hadde han en av hovedrollene i en musikalversjon av Roman Polański-filmen *[[Vampyrenes natt]]* på Theater des Westens i Berlin.

## Referanser


## Eksterne lenker
*  Eirik Linaker Berglund: Haldor Lægreid med Tyskland-suksess 
* Julia Tomter Midtgård: ''Haldor ett år etter'' hos teatervenn.no
* Promenadekonserten 2004: Haldor Lægreid
Ragni Piene

**Ragni Piene** (født 18. januar 1947 i Oslo) er en norsk matematiker, kjent for sine bidrag innen algebraisk geometri.  

Hun studerte til cand.mag. (1969) og cand.real. (1972) ved Universitetet i Oslo, og Ph.D. fra Massachusetts Institute of Technology med avhandlingen *Plücker Formulas* veiledet av Steven Kleiman (1976). Hun har virket ved Matematisk institutt, UiO som førsteamanuensis (1979-86), professor (1987-).  Hun ble første kvinnelige medlem av Den internasjonale matematikerunionens eksekutivkomité i 2002. Hun er datter av matematikeren Kay Waldemar Kielland Piene.

## Referanser


## Eksterne lenker
* 
*
Storbritannias Grand Prix 2006

**Storbritannias Grand Prix 2006** var et Formel 1-løp arrangert 9. juni – 11. juni 2006 på Silverstone Circuit i Storbritannia. Det var det åttende løpet i Formel 1-sesongen 2006.

## Rapport
Fernando Alonso viste sikker kjøring, og vant som han ville på Silverstone. Michael Schumacher ble nummer to og Kimi Räikkönen sikret seg tredjeplassen.

Det ble et løp som bød på racing i noen få runder i starten av løpet. Etter hvert ble det imidlertid ganske uspennende etter at Fernando Alonso sikret seg en komfortabel ledelse.

Det var tilløp til dramatikk i starten da Scott Speed traff Ralf Schumacher og sendte ham av banen, i et forsøk på å holde seg i fart fremover skar tyskeren inn på banen igjen og rett i siden på Mark Webber. Alle tre førerne måtte gi seg. 

## Klassifisering
### Kvalifisering

### Løpet

## Eksterne lenker
*
«I7» (1935)

**«I7»** var en japansk undervannsbåt av J3-klassen.

Søsterskipet «I8» og «I7» var de største undervannsbåtene bygget i Japan før utbruddet av krigen i Stillehavet. De var såkalte *junsen*, «krysserubåter», med høy overflatehastighet, god rekkevidde og utstyrt med hangar og katapult for ett sjøfly.

«I7» hadde seks torpedorør i baugen og 20 21" torpedoer. På dekket hadde hun en 5,5" kanon. For luftvern hadde hun opprinnelig fem 13,2&nbsp;mm mitraljøser, to i tvillingaffutasjer og en i en enkel affutasje. De fire i tvillingaffutasjene ble i 1943 erstattet med fire 25&nbsp;mm maskinkanoner montert parvis i to tvillingaffutasjer. «I7» hadde også en vanntett hangar for ett sjøfly og en katapult på akterdekket.

«I7» var sammen med søsterskipet utplassert utenfor Hawaii under angrepet på Pearl Harbor 7. desember 1941. 17. desember ble sjøflyet hennes sendt opp for å rekognosere over Pearl Harbor. Senere opererte hun i Indiahavet, hvor hun senket et handelsskip, og utenfor Aleutene, hvor hun også senket et handelsskip.

I 1943 deltok hun i den japanske evakuaeringen av tropper fra Kiska og ble senket 22. juli utenfor Kiska av amerikanske jagere.

## Kilder
*
*
3. Liga (DFB)

**3. Liga** er siden 2008 det tredje høyeste nivået i tysk fotball. Ligaen er nasjonal, den omfatter hele Tyskland. 

Også de såkalte U23 lagene fra klubber høyere oppe i ligasystemet kan kvalifisere seg for denne ligaen. Her er definisjonen av et U23 lag, at maksimalt tre spillere som er mer enn 23 år den 1. juli det året sesongen starter, kan være på banen samtidig i en kamp.

For alle lag gjelder at i hver kamp må minst fire spillere i troppen tilfredsstille kravet til å være en U23 spiller. Samtidig må disse spillerne være juridisk (men ikke nødvendigvis sportlig) kvalifisert til å spille for et tysk landslag. U23-spillerne trenger ikke å være på banen under kampen, men de må i det minste sitte på reservebenken. 

Ettersom ligaen omfatter klubber fra hele Tyskland (på tysk: vom ganzen Bundesgebiet Deutschland) ville det språklig, i likehet med de to høyere ligaene i systemet, vært naturlig å bruke betegnelsen Bundesliga som en del av navnet. Grunnen til at dette ikke er tilfellet, beror på markedsføringsrettigheter. I motsetning til de to øverste ligaene, som administreres av Deutsche Fußball Liga (DFL), administreres 3. Liga av Det Tyske Fotballforbundet (DFB). Bare DFL har retten til å markedsføre navnet *Bundesliga*.

### Modus
De to beste lagene i serien rykker direkte opp til 2. Bundesliga, mens den tredje må kvalifisere seg mot den tredjesiste fra 2. Bundesliga. De fire siste lagene rykker ned i Regionalliga som består av 5 parallelle avdelinger. 

## Resultater

* **Fet tekst** indikerer at laget rykket opp.

## Referanser


## Eksterne lenker
* 3. Liga Deutscher Fußball-Bund (DFB) 
* 3. Liga, kicker.de 
* 3. Liga at Weltfussball.de 
* German 3.Liga (www.3-liga.com)
AK-103

**AK-103** er et moderne russisk automatgevær i kaliber 7,62 × 39 mm M43. Geværet er en russisk variant av den velkjente sovjetiske AKM-riflen. Den er også en variant av den mer kjente AK-47, med mer moderne trekk fra AK-74(M) og AK-101. Blant annet har plast blitt benyttet i stedet for treverk eller metall enkelte steder for å gjøre våpenet lettere. AK-103 kan utrustes med forskjellige sikter, deriblant laser, nattsyn og teleskopsikter, samt en lyddemper og granatkasteren GP-30.

AK-103 er i tjeneste med enkelte avdelinger i Russlands hær og er lisensprodusert i India og Venezuela.

## Design

Endringer fra AKM-serien inkluderer innfestingen av løpet, 90 graders rotasjon av gassblokken, justerbart forsikte av AK-74-type, festemidler for bajonett og andre tilbehør, 30-skudds magasin i svart kunststoff (som også er AKM-kompatibel), en rekyldemper av samme type som på AK-74 og bruken av kunststoffer som varmeskjold rundt om på våpenet.

**AK-104** er en kompakt versjon av AK-103. Den har trekk fra den eldre AKS-74U og nyere AK-74, noe som gir en mer presis karabin. Den skyter også kaliber 7,62 x 39 mm ammunisjon. 

Våpenet er i hovedsak utviklet som en AK-74M med nytt kaliber sammen med AK-101, som en oppdatert versjon av de aldrende AKM og AKMS-riflene.

## Brukere
* : Gafat Armament Engineering Complex produserer AK-103 i Etiopia. Våpenet supplerer AKM i det etiopiske forsvaret.
* : Den russiske våpenprodusenten Izhmash har gitt lisens til en privat indisk våpenprodusent for å produsere AK-103.
* : Blitt sett i hendene på anti-Gaddafi-opprørere på mange bilder.
* : Brukt av ulike spesialpolitistyrker.
* : Standard infanterivåpen i den venezuelanske hæren. En våpenfabrikk til produksjon av AK-103 i Maracay er nå operativ, med en produksjonskapasitet på 50&nbsp;000 enheter per år.

## Se også
* AK-107 (omfatter også AK-108)
* Liste over russiske skytevåpen

## Referanser
 

## Eksterne lenker
* 
* Modern Firearms – AK-103 
* Galleri av AK-103
* Galleri av AK-104
* AK-103 på IZH
AL-7

**AL-7** er et sovjetisk automatgevær utviklet ved IZH tidlig på 1970-tallet.  Spesielt for AL-7 er at det bruker en mekanisme som kompenserer for noe av rekylen ved å flytte masse framover i geværet etter hvert som sluttstykket og sluttstykkebæreren går bakover under rekyl.

AL-7 ble aldri tatt i bruk av Sovjethæren.  På samme tid ble AK-74 tatt i bruk, og denne ble foretrukket på grunn av produksjonskostnadene.  Med tiden har produksjonsmetodene bedret seg, og AL-7 har fått moderne avleggere i form av AK-107 og AK-108.

Andre våpen som brukes samme rekylsystemet er AEK-971, AO-38, AKB-1 og AKB.

## Kilder
* ''Genesis of the AK107 and AK108 assault rifles'' (engelsk)
* Charlie Cutshaw og Valery Shilin: *Legends and Reality of the AK*
Kyiv-operaen

**Kyiv-operaen** er Ukrainas tredje eldste operahus, etter Odessa-operaen og Lviv-operaen. Kyiv-operaen ble  dannet i 1867, og holder til i *[[Taras Sjevtsjenko]] ukrainske nasjonale operahus* i Kyiv.

Dagens nyromantiske operabygg skriver seg fra 1901. Kyiv-operaen holdt opprinnelig til i Kyivs byteater, men dette gikk tapt i en brann i 1896. Det nye bygget ble tegnet av Viktor Schröter.

I sovjettiden ble operaen nasjonalisert. På 1930-tallet var det planer om å gi operabygget en mer «proletarisk» stil, men dette ble i liten grad gjennomført. Under andre verdenskrig rømte operahuset til Ufa og senere til Irkutsk.

Operabygget ble renovert i 1983-88, da det ble bygget blant annet nye øvingsrom og en utvidet scene.

Kyiv-operaen er også kjent som åstedet for drapet på statsminister Pjotr Stolypin i 1911.

## Eksterne lenker
* 
* Kyiv-operaens nettsider
Mika (navn)

**Mika** er en finsk kortform av mannsnavnet *[[Mikael]]*, som er dannet av de hebraiske ordene *micha*, «hvem er som», og *el*, «Gud».

*Mika* er også noe brukt som kvinnenavn.

## Utbredelse
*Mika* er utbredt som mannsnavn. I 2008 var *Mika* et populært navn på jentebarn født i Israel.

|}

|}

## Kjente menn med navnet
Personene i listen er ordnet kronologisk etter fødselsår.
* Mika Vainio (f. 1963), finsk artist
* Mika Kojonkoski (f. 1964), finsk hopptrener og politiker

## Kjente kvinner med navnet
Personene i listen er ordnet kronologisk etter fødselsår.
* Mika Boorem (f. 1987), amerikansk skuespiller

## Referanser


## Eksterne lenker
*
7. serierunde i 2. divisjon avdeling 3 2008

**7. serierunde i 2. divisjon avdeling 3 2008** startet 29. mai og endte med to kamper den 1. juni 2008.


## Resultater

## Eksterne lenker
* 2. divisjon avdeling 3 2008: Terminliste og resultater  på altomfotball.no
Nøkkelmakten

**Nøkkelmakten** er et teologisk begrep innen katolisismen, og dreier seg især om den stilling apostelen Peter fikk i disippelflokken, og som Peters etterfølgere, pavene, besitter på en særlig måte.  

Uttrykket henger sammen med Jesu ord til Simon (Peter) i Matt. 16,13-20, med fokus på vers 19a (uthevet):

:*Da Jesus kom til distriktet rundt Cæsarea Filippi, spurte han disiplene sine: «Hvem sier folk at Menneskesønnen er?» De svarte: «Noen sier døperen Johannes, andre Elia, og andre igjen Jeremia eller en annen av profetene.» «Og dere,» spurte han, «hvem sier dere at jeg er?» Da svarte Simon Peter: «Du er Messias, den levende Guds Sønn.» Jesus tok til orde og sa: «Salig er du, Simon, sønn av Jona. For dette har ikke kjøtt og blod åpenbart deg, men min Far i himmelen. Og jeg sier deg: Du er Peter, og på denne klippen vil jeg bygge min kirke, og dødsrikets porter skal ikke få makt over den. *'Jeg vil gi deg himmelrikets nøkler*'; det du binder på jorden, skal være bundet i himmelen, og det du løser på jorden, skal være løst i himmelen».

Her tilkjennegir Jesus etter katolsk forståelse at han skal «bygge» sin kirke på Peter (det navnet Jesus i v. 18 gir Simon, er Peter / Kefas, som betyr klippe). Peter får en styringsfullmakt, og en enestående sendelse. Denne forstår den katolske kirke som en fullmakt som overdras fra Peter til hans etterfølgere (som etterhvert kalles paver), og innebærer myndigheten til å styre Kirken, og vokte den («vokt mine får», Joh 21, 15ff), til å dømme om læren og til å øve kirketukt. Katolikker tror at Kirken på jorden ledsages og styres fra himmelen (Matt 28,20) så den kan stå som sannhetens søyle og grunnvoll (1 Tim 3,15; Joh 16,13) 

At denne styringsfullmakten også har med syndenes tilgivelse å gjøre, fremgår av leddet etter *nøkler* - *det du binder på jorden, skal være bundet i himmelen''. Selv om det favner vidt, favner det også syndenes tilgivelse. 

Men mens nøkkelmakten er noe som Jesus gir til Peter alene, er, ifølge katolsk teologi, ikke syndstilgivelsesfullmakten som utøves av prester og biskoper som sådan forankret i nøkkelmakten. Den er jo gitt til Peter, og han er den eneste Herren uttrykkelig betrodde himmelrikets porter til. Skriftemålssakramentet anses innstiftet av Jesus etter oppstandelsen og gitt til alle apostlene - ikke bare til én (som fremgår av Joh 20,22-23). Når nøkkelmakten nevnes i samband med skriftemålet, gir det derfor mest mening i sammenhenger der det dreier seg om reguleringer knyttet til administrasjonen av skriftemålet (f.eks. dens liturgiske normal- og unntaksformer, visse bannstraffer, at en prest ikke kan absolvere fra seksuelle synder han selv har vært delaktig i, og en rekke andre ordningsspørsmål).  

## Referanser
Løysmundhatten

**Løysmundhatten** (sørsamisk: *Raassje*) er et fjell i Verdal og Snåsa kommune i Trøndelag. Det ligger i Skjækerfjella, og består av en rundt tre kilometer lang fjellrygg som krysser grensa mellom de to kommunene. Fjellet har tre toppunkter, hvorav det sørligste har en høyde på  meter over havet og er Verdals høyeste punkt. De to andre toppene ligger i Snåsa kommune, og er henholdsvis  og  meter høye.

På ski kan man nå Løysmundhatten på en dagstur fra Vera, men til fots bør man regne med 2 dagers tur.

## Referanser
RMS «Queen Elizabeth»

**RMS «Queen Elizabeth»** var et havgående britisk passasjerskip, oppkalt etter den engelske dronning Elizabeth Bowes-Lyon.

Ved sjøsettingen var «Queen Elizabeth» datidens største passasjerskip. Skipet hadde en lengde på 314 meter og ble målt til ca. 80.000 BT Skipet ble sjøsatt 27. september 1938 og hennes jomfrutur var 3. mars 1940, det ble brukt som troppetransportskip under annen verdenskrig.

Cunard Line satte skipet i regulær transatlantisk rutefart i 1946. I 1968 ble hun tatt ut av drift og solgt med henblikk på å bli innredet til universitet. Skipet ble dog ødelagt ved en brann i Hongkongs havn den 9. januar 1972 og har senere bltt hugget. Skipet er siden etterfulgt av MS «Queen Elizabeth 2».

## Eksterne lenker
* 
*
Alcis

* skogbarkmåler
* strybarkmåler

**Barkmålere** (*Alcis spp.*) er en slekt av sommerfugler som tilhører familien egentlige målere (Geometridae). Navnet "barkmåler" brukes også på medlemmer av andre slekter. *Alcis*-artene er relativt store, gråspraglete målere, ofte ganske variable i fargen, og har larver som lever på busker og trær.

## Systematisk inndeling / europeiske arter

* sommerfugler (Lepidoptera)
** gruppen **[[Heteroneura]]** 
*** gruppen **[[storsommerfugler]]**
**** gruppen / overfamilie **[[målere]]**  (Geometroidea) 
***** familien **[[egentlige målere]]**  (Geometridae) 
****** underfamilien Ennominae, – 561 europeiske arter, 76 er funnet i Norge.
******* Slekten *Alcis* Curtis, 1826
******** *[[Alcis bastelbergeri]]* (Hirschke, 1908)
******** Strybarkmåler, *[[Alcis jubata]]* (Thunberg, 1788)
******** skogbarkmåler, *Alcis repandata* (Linnaeus, 1758) – en stor, lysgrå art

## Litteratur
* Scoble. M.J. og Hausmann, A. (oppdatert 2007) Online list of valid and nomenclaturally available names of the Geometridae of the World (under prosjektet Barcode of Life) php
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Fauna Europaea, utbredelsesdatabase over europeiske dyr. http://www.faunaeur.org/
Árpád

:*For mannsnavnet, se [[Árpád (navn)]]*

**Árpád** (født ca. 845, død ca. 907) var den andre storhertug av madjarene. 

Under Árpád bosatte mange madjarer seg på den pannoniske slette. Dynastiet som stammer fra ham styrte de madjarske stammene og senere det ungarske kongedømmet fram til 1301. Árpád er en av de første personer nevnt i ungarsk historie, hovedsakelig i verker skrevet av Leo VI og Konstantin VII, og diverse muslimske kilder.

## Biografi

Árpád var sønn av storhertug Álmos, leder av de madjarske stammene. Ifølge legenden ble Álmos drept under invasjonen av den pannoniske sletten, muligens i tråd med den khazanske skikken om å ofre sin leder. Etter Árpáds medhersker Kurszáns død i 904 gikk lederskapet i arv fra far til sønn helt til huset Árpáds slutt i 1301. Hans etterkommer Stefan I av Ungarn regnes som grunnleggeren av det ungarske kongedømmet.

I 894 inngikk Árpád og Kurszán en avtale med Leo VI om en allianse mot Simeon I av Bulgaria. Madjarene vant over bulgarerne våren neste år. Simeon I på sin side hadde inngått en allianse med petsjenegerne. Simeon I slo madjarerne i slaget ved Søndre Bug, og like etter angrep petsjenegerne madjarske områder, og tvang dem til å flytte vestover til den pannoniske slette, fra sitt tilholdssted kalt Etelköz, trolig mellom elva Don og Donau.

Árpád forsvinner fra skrevne kilder rundt år 907.

## Árpáds barn
* Levente
* Tarhos 
* Jelekh (Üllő) 
* Jutas (Jutocsa) 
* Zoltán av Ungarn (? &ndash; 947)

## Kilder
* Lászlo Kontler: *A History of Hungary* ISBN 1403903174
* Miklós Molnár: *A Consise History of Hungary* ISBN 0521667364
X-artikkelen

**X-artikkelen**, formelt kalt «The Sources of Soviet Conduct» (grunnene for Sovjets handlinger), ble publisert i det innflytelsesrike amerikanske tidsskriftet *[[Foreign Affairs]]* i juli 1947. På tross av at artikkelen ble undertegnet med «X» var det vel kjent at den var skrevet av George F. Kennan, nestleder ved USAs ambassade i Moskva fra 1944 til 1946. Artikkelen var dels basert på et telegram Kennan hadde sendt som en redegjørelse for hvorfor Sovjet ikke støttet den nylig opprettede Verdensbanken eller Det internasjonale pengefondet, også benevnt som «The Long Telegram» (det lange telegrammet), og dels på den hemmelige Clifford–Elsey-rapporten.

I X-artikkelen beskrev Kennan hvordan Sovjet anså seg å ligge i kontinuerlig konflikt med de kapitalistiske land, hvordan sovjetisk aggresjon var basert på russisk fremmedfrykt og hvordan Sovjet-systemet forhindret informasjonsflyt så regimets bilde av landet og verden ble forvrengt. X-artikkelen vakte stor oppsikt og dens forslag om en oppdemning av sovjetisk innflytelse ble styrende for USAs strategi overfor Sovjet under den kalde krigen.

## Eksterne lenker
* 
* 
*  Artikkel om The Long Telegram (engelsk)
* NSC-68: U.S. Objectives and Programs for National Security
Kalomoira

**Kalomoira** (Καλομοίρα med greske bokstaver; født Marie Carol Sarantis 1985), også kjent som **Kalomira** eller **K-Moira**, er en gresk-amerikansk sanger, kjent i Hellas og på Kypros.

Hun var med i Eurovision Song Contest 2008, der hun kom på en 3.-plass.

## Referanser


## Eksterne lenker
* 
* 
*
Flash mob

En **flash mob** eller spontanforsamling er en gruppe mennesker som plutselig samles på et offentlig sted, der de sammen utfører en uvanlig og ofte morsom handling, for deretter å spre seg igjen.

## Bruk av begrepet «flash mob»
Webster's New Millennium Dictionary of English definerer flash mob (også flashmob, flash-mob) som: «En gruppe mennesker som organiserer seg på internett, og deretter samles på et offentlig sted for å utføre noe merkelig, og forsvinne igjen». 

Spontanforsamlinger har som regel en apolitisk karakter, med fokus på å skape en underholdende forestilling. Flash mob-begrebet brukes også ofte av nyhetsmedier som en betegnelse på all form for organisert forsamling av mennesker via moderne teknologi, som internett, tekstmeldinger osv.

Ordet "flash mob" kan tolkes som f.eks. "en gjeng som oppstår helt plutselig og forsvinner kort tid etterpå", gått ut ifra ordene "flash" som direkte tolket betyr blitz (som i kamera), og mob som betyr gjeng eller mer direkte pakk.

## Opprinnelse
Den første flash mob fant sted på Manhattan i mai 2003 og ble organisert av Bill Wasik, ansatt hos Harper's Magazine. Denne gruppen skulle samles i et større varehus, men dette fant varehuset ut av og saboterte aksjonen. Den neste flash mob fant sted i varehuset Macy's, den 3. juni 2003, og hadde til formål å samle mennesker i Macy's teppeavdeling. Ved spørsmål fra de ansatte, var deltakerne i forsamlingen instruert til å forklare at alle i gruppen bodde sammen i en lagerbygning i utkanten av New York. Som forklaring på oppmøtet skulle de videre forklare at de ville kjøpe et «kjærlighetsteppe» og at gruppen traff sine beslutninger kollektivt.

Wasik gjennomførte dermed organiseringen av den første og andre flash mob, som det senere ble skrevet om i mediene. Wasiks begrunnelse for å organisere flash mobs, var å starte et sosialt eksperiment som skulle skape oppmerksomhet rundt kulturell tilpasning og ønsket om å være en del av noe større.

## Referanser


## Eksterne lenker
* MashFlob :: The Worldwide Flashmob Community
* NRK.no: Flash mob på Oslo S
Volodymyr Sjtsjerbytskyj

**Volodymyr Vasyljovytsj Sjtsjerbytskyj** (ukrainsk: Володимир Васильович Щербицький, russisk: Владимир Васильевич Щербицкий – *Vladimir Vasiljevitsj Sjtsjerbitskij*; født 17. februar 1918 i Verkhodniprovsk, død 17. februar 1990 i Kyiv) var en sovjetisk politiker. Han var førstesekretær i Ukrainas kommunistiske parti fra 1972 til 1989. Fra 1961 til 1963 og fra 1965 til 1972 var han Ukrainas president.

Sjtsjerbytskyj var en svært innflytelsesrik figur i Sovjetunionen, og var medlem av politbyrået fra 1971. Han var ansatt som en nær alliert av Leonid Bresjnev. Sjtsjerbytskyjs styre av Ukraina var preget av en sterk sentraliseringslinje, kombinert med en hard linje mot dissidenter med mange arrestasjoner av ukrainske intellektuelle. På 1980-tallet stod Sjtsjerbytskyj bak en russifiseringskampanje av Ukraina, noe som stod i motsetning til forgjengeren Petro Sjelests fokus på ukrainsk språk og historie.

Sjtsjerbytskyj var opprinnelig en støttespiller av Mikhail Gorbatsjov. Senere ble imidlertid Sjtsjerbytskyj sterkt kritisk til Gorbatsjovs demokratiske reformer.

Etter Tsjernobylulykken i 1986 fikk Sjtsjerbytskyj mye kritikk for håndteringen av situasjonen, og ble blant annet beskyldt for å skjule omfanget av katastrofen.

## Referanser
Sibirveien

**Sibirveien** eller **Den sibirske rute** (russisk: Сибирский тракт &ndash; *Sibirskij trakt*), også kjent som *Moskvaveien* (russisk: Московский тракт &ndash; *Moskovskij trakt*) og *Den store veien* (russisk: Большой тракт &ndash; *Bolsjoj trakt*), var en historisk vei som knyttet det europeiske Russland til Sibir og Kina. Byggingen av veien ble beordret av Tsaren to måneder etter inngåelsen av Nertsjinsk-traktaten, den 22. november 1689, men den startet ikke opp før i 1730 og ble fullført ført på midten av 1800-tallet. 

Den startet i Moskva som *Vladimirveien* og passerte gjennom Murom, Kozmodemjansk, Kazan, Perm, Kungur, Jekaterinburg, Tjumen, Tobolsk, Tara, Kainsk, Tomsk, Jenisejsk, Irkutsk, Verkhneudinsk og Nertsjinsk før den nådde sitt endepunkt i Kjakhta, en handelspost på grensen til  Kina. Veien fortsatte derfra gjennom Indre Mongolia til en port i Den kinesiske mur i Kalgan.

På begynnelsen av 1800-tallet ble veien flyttet sørover. Fra Tjumen fortsatte veien gjennom Jalutorovsk, Isjim, Omsk, Tomsk, Atsjinsk og Krasnojarsk før den løp sammen med den gamle traseen i Irkutsk. Den var en vital transportåre for samferdselen mellom Sibir og Moskva fram til slutten av 1800-tallet, da den transsibirske jernbanen overtok dens rolle.

## Kilder
* Avery, Martha. *The Tea Road: China and Russia Meet Across the Steppe*. Mandarin Books, 2003. ISBN 7508503805.
Edward Stratemeyer

**Edward Stratemeyer** (født 4. oktober 1862, Elizabeth, New Jersey, USA, død 10. mai 1930) var en amerikansk forfatter og forlegger. 

Stratemeyer skrev 150 bøker for barn, blant annet de populære bøkene om Nancy Drew, Hardy-guttene og Bobsey-barna. Han etablerte også *Stratemeyer-syndikatet* der skyggeforfattere masseproduserte bøker i disse seriene under felles forfatterpsevdonymer.
## Referanser


## Eksterne lenker
* 
*
Lort

**Lort** kan vise til:

*Avføring, halvfaste avfallsprodukter fra et dyrs fordøyelseskanal.
*Lort, en øy i Horten kommune.
Petro Sjelest

**Petro Jukhymovytsj Sjelest** (ukrainsk: Петро Юхимович Шелест; født  i Andrijivka i dagens Kharkiv oblast, død 22. januar 1996) var en sovjetisk politiker. Han var førstesekretær i Ukrainas kommunistiske parti fra 1963 til 1972.

Sjelest gikk inn i kommunistpartiet i 1928. Han begynte yrkeskarrieren som leder i forskjellige industribedrifter, før han senere ble heltidspolitiker. Fra 1954 til 1962 var han ordfører i Kyiv. 

Sjelest stod nær Nikita Khrusjtsjov, og førte som førstesekretær en, etter sovjetisk standard, liberal politikk. Sjelest stod blant annet bak en ukrainifiseringskampanje, der han oppmuntret til bruk av det ukrainske språket og la vekt på ukrainsk historie.

Leonid Bresjnev fikk etter hvert nok av Sjelests ukrainskvennlige linje, og fikk erstattet ham med den mer ortodokse Volodymyr Sjtsjerbytskyj i 1972. Sjelest ble da sparket oppover i systemet, til en seremoniell stilling i ledelsen i det sovjetiske minsterrådet. Året etter trakk Sjelest seg ut av politikken og jobbet som bedriftsleder resten av yrkeskarrieren.

## Referanser
Terrorangrepet i Islamabad 2. juni 2008

Et antatt selvmordsangrep fant sted foran Den danske ambassaden i Islamabad i Pakistan, da en bilbombe eksploderte 13.10 lokal tid den 2. juni 2008 og drepte minst åtte personer og såret flere. Ifølge chargé d'affaires på ambassaden i Islamabad, Michael Hjortsø, var ingen av de drepte danske ansatte ved ambassaden. 

Eksplosjonen etterlot et stort hull i fronten av bygningen, og betydelige skader på selve bygningen. En sky av sort røyk var synlig over byen kort etter angrepet. Angrepet formodes å ha en sammenheng med gjenopptrykkingen av Muhammedtegningene i Jyllands-Posten i februar 2008.

Den danske utenriksministeren Per Stig Møller fordømte angrepet og sammenkalte til et hastemøte i Utenriksministeriet.

## Se også
* Terrorangrepet i Islamabad 20. september 2008

## Referanser
Kargat (elv)

**Kargat** (russisk: Каргат) er ei elv i Novosibirsk oblast i Russland. Den er ei høyre sideelv til Tsjulym. Kargat er 387 kilometer lang og har et nedbørfelt på .

Kargat begynner i de sørlige delene av Vasiugansumpene, på 143 moh, og renner i sørvestlig retning over Barabasteppene, og munner ut i Tsjulym-elva på rundt 110 moh. En stor del av vannføringen fordamper og infiltreres i bakken, og middelvannføringen (ved landsbyen Nizjnij Kargat, 36&nbsp;km fra munningen) er på kun . I sitt nedre løp er elva rundt 30 meter bred og 2 meter dyp, med en strømhastighet på . Kargat har ingen større sideelver.

Ved elvas midtre løp ligger byen Kargat, hvor elva krysses av den transsibirske jernbanen og hovedveien R254. Kargat fryser til i november og er frosset over til vårløsningen begynner i slutten av april.

## Referanser
Hertug av Gordon

Adelstittelen hertug av Gordon har blitt opprettet en gang som skotsk og en gang som britisk.

Hertugdømmet, som fikk sitt navn fra Gordonfamilien, og ble først opprettet for den fjerde marki av Huntly den 3. november 1684. Da dette skjedde fikk han samtidig beholde titlene *marki av Huntly*, *jarl av Huntly og Enize* (tre titler han hadde før han ble hertug). Han ble samtidig **vicomte av [[Inverness]]** og **Lord [[Strathaven]], [[Balmore]], [[Auchindoun]], [[Garthie]] og [[Kincardine]]**. 2. juli 1784 ble den fjerde hertug gjort til jarl av Norwich og Baron Gordon av Huntly. Hovedsetet til familien Gordon var Gordon Castle. Hertugtittelen, og alle de andre subsidiære titlene knyttet til hertugen, ble opphevet i 1836 da George Gordon, 5. hertug av Gordon døde uten arvinger. 

De fleste eiendommer tilhørende Gordonfamilien passerte til sønnen til den 5. hertugens eldste søster Charles Gordon-Linnox. Han var den 5. hertug av Richmond og hadde sitt sete i Goodwood House i Sussex. I 1876 ble han gjort til 1. hertug av Gordon ved andre opprettelse. Hertugen holder fire hertugtitler (dersom man tar med den titulære tittelen hertug av Aubigny) flere enn noen andre i det forente kongerike. Hertugdømmet Aubigny er ikke funksjonelt da de franske adelsprivilegier er avskaffet.
Saksefisk

**Saksefisk** er en art i gruppen karpefisker. 
Det er en liten tropisk ferskvannsfisk som finnes i Malaysia og Indonesia i Sørøst-Asia.
Den blir opptil 13,5 cm lang og lever i innsjøer, sumper og saktestrømmende partier i elver, vanligvis i åpne områder.
Den lever stort sett av eksogene insekter, men tar også makk og krepsdyr.

## Eksterne lenker
* 
*  ''Rasbora trilineata'' - FishBase
William C. Allen

**William Clifford Allen** (født 1937 i Nassau, død 2021) var en bahamansk økonom og politiker. 

Han hadde en bachelorgrad i regnskap fra The School of Commerce ved New York University, og en mastergrad i internasjonal finans fra Baruch College ved City University of New York. 

Han var sentralbanksjef for Bahamas' sentralbank fra 1980 til 1987, da James H. Smith overtok stillingen. Før dette hadde han bl.a. jobbet som internrevisor for finanshuset Stone and Webster Securities i New York fra 1965-68, og budsjettansvarlig for J.C. Penney Companys hovedkontor i New York fra 1968 til 1970. 

I 1970 begynte han i sentralbankens forløper, Bahamas Monetary Authority. Han startet som forskningssjef, ble visesentralbanksjef (Deputy Governor) fra 1974 og sentralbanksjef fra 1980. I tillegg var han styreformann for Bahamasair fra 1973 til 1980, men trappet ned til visestyreformann i 1980 da han ble sentralbanksjef. 

Allen var også senator, og var minister i mange år: finans- og planleggingsminister 1992-93, minister for planlegging og offentlig tjenesteyting 1993-95, deretter finans- og planleggingsminister igjen fra 1995, en posisjon han ble gjenvalgt til i 1997. I 2000 ble hans departement omgjort slik at han ble kun finansminister, men departementet fikk da også ansvaret for privatiseringen, samt kontakten med The Bahamas Telecommunications Corporation, Verdipapirsentralen og Cable Bahamas, Bahamas' største kabel-TV-selskap.

Allen fikk som minister også i oppgave å sørge for at Bahamas utvikler seg til et senter for elektronisk handel.

Han var gift og fikk fire barn. 

## Eksterne lenker
* Presentasjon på hjemmesiden til Bahamas' regjering
Kvelning

**Kvelning** er det å kveles, det vil si å miste lufttilførselen til lungene. Dette medfører oksygentap, hvorpå etter kort tid besvimelse intreffer, og etter det igjen, døden. Kvelning kan inntreffe i form av drap, for eksempel henging, men det kan også forekomme som følge av sykdommer eller ulykker, for eksempel hevelse i halsen som gjør det for vanskelig å puste, eller drukning.

Kvelning er blant de vanligste dødsårsakene blant barn under tre år, da ved at mat eller et annet fremmedlegeme har satt seg fast i halsen.

## Se også
* Respirasjon

## Referanser
Hetman

**Hetman** var en embetstittel fra Det polsk-litauiske samveldet og blant kosakkene. 

## I Polen-Litauen
I Polen-Litauen oppstod tittelen i 1505, og betegnet da den øverste militære lederen etter kongen. I begynnelsen ble embedet opprettet ved behov, men fra 1581 var det fire permanente hetman-verv: En felthetman (*hetman polny*) og en storhetman (*hetman wielki*) i hver av delene i riket (Kongedømmet Polen og Storhertugdømmet Litauen). Vervene var i utgangspunktet gitt på livstid, og kunne ikke trekkes tilbake med mindre det var snakk om høyforræderi. Storhetmanen virket ved hoffet og var ansvarlig for generell administrasjon og hærens interesser. Felthetmanen befant seg vanligvis ute i felten med små militære avdelinger for å beskytte rikets grenser, særlig i øst. Felthetmanen var underlagt storhetmanen, og begge stillingene var uavhengige for Kongedømmet og Litauen (henholdsvis *hetman koronny* (Kongehetman, egentlig «Kronehetman») og *hetman litewski* (litauisk hetman)). Reformer i 1776 begrenset hetmanenes makt, og etter polens tredje deling i 1795 gikk tittelen ut av bruk.

## I Ukraina
Fra andre halvdel av 1500-tallet betegnet *hetman* også lederen for kosakkene i Ukraina. Man ble valgt inn i embedet, men hetmanen hadde likevel vide fullmakter og kunne egenhendig lage lover. Han var også øverste militære leder. Under Bogdan Khmelnytskijs styre var hetmanen også statsoverhode i Det kosakkiske hetmanatet. Kirill Razumovskij var hetman fra 1750 til 1764. Etter at kosakkene kom inn under Russland ble tittelen etter hvert avskaffet av Katarina II i 1764.
Blødekjær

**Blødekjær** er en bydel og en vei i øvre del av Arendal sentrum, mellom Stintetoppen og Fløyheia. 

## Vei og tunnel
Veien Blødekjær går fra Vestregate i syd til krysset Parkveien / Springklev i nord. Veien har sideveiene Stintebakken, Håvet og Springklev. Det er avkjørsler både øst og vest til Blødekjærtunnelen, som forbinder bydelene Strømsbusletta og Myrene med Barbudalen. Tunnelen går under bydelen Blødekjær.

## Blødekjær den kreative bydelen
Bydelen har vært preget av en smule forfall og stor gjennomfartstrafikk fordi hovedforbindelsen fra E18 til Arendal sentrum går her, under betegnelsen fylkesvei 420. I 2005 ble det utført en stedsanalyse av Asplan Viak på oppdrag fra Arendal kommune, som har vært en delrapport i arbeidet om byfornyelse i Arendal. Bakgrunnen har vært at bydelen har vært plaget av sterk trafikk og forfall i bygningsmassen. Resultatet er at flere forfalte murbygninger fra 1880-tallet har blitt revet (Blødekjær 20,22,24,26) og riksveien er i dag omgjort til miljøgate med redusert kjørehastighet. Fornyelseprosjektet har fått navnet «Blødekjær den kreative bydelen».

## Tunnel
Blødekjærtunnelen, 

## Bygninger
Bebyggelsen rundt krysset mellom Blødekjær og Håvet brant ned i 1880, og 18 hus gikk med i brannen. 

Arendal fengsel ble i  bygget i Blødekjær i 1862, men ble bygget utenfor byens grenser dengang. 

Fra 1723 til 1902 var det bare de sentrale deler av Blødekjær som lå innen Arendal bys grenser. 

Arendal Tinghus ble bygget i 1998, og inneholder Arendal tingrett og Aust-Agder lagmannsrett. 

Agder Energi Varme har investert 56 millioner kroner i en fjernvarmesentral som åpnet 12. mai 2008. Anlegget benytter metangass fra Heftingsdalen renovasjonsanlegg til å varme opp blant andre Sørlandet sykehus Arendal. Anlegget har en kapasitet på 40 GWh. 

Arendal brannstasjon lå vis-à-vis fjernvarmeanlegget. Den er revet, og flyttet til Stoa.

Ellers er det Harley Davidson motorsykkelforretning, ICA matbutikk, boligblokk, videokiosk, samt en moske i Blødekjær.

## Bilder

Fil:Blødekjærtunnellen inngang Blødekjær øst.jpg|Inngang til Blødekjærtunnelen mot øst 
Fil:Arendal Tinghus.jpg|Arendal Tinghus 
Fil:Arendal Brannstasjon.jpg|Arendal Brannstasjon  
Fil:Arendal Fengsel.jpg|Arendal Fengsel 
Fil:Arendal fjernvarmestasjon.jpg|Fjernvarmesentral 
File:ICA Blødekjær.jpg|ICA matbutikk  


## Referanser
L.A. Confidential

:*Denne artikkelen er om James Ellroys roman. For filmen med samme navn, se [[L.A. Confidential (film)]].* 

***L.A. Confidential*** er en amerikansk roman skrevet i 1990 av James Ellroy. Det er tredje bind i Ellroys såkalte *Los Angeles kvartett*.

## Plot
Historien dreier seg om politimenn i Los Angeles på 1950-tallet som blir blandet opp i en miks av løgner, sex, korrupsjon og drap etter et massemord på kafeen Nite Owl. Historien omfatter organisert kriminalitet, politisk korrupsjon, heroin, pornografi, prostitusjon, tabloidpresse, institusjonalisert rasisme, plastisk kirurgi og Hollywood. Romanens tittel spiller på det beryktede skandalemagasinet Confidential, som i romanen blir kalt Hush-Hush.

## Personer i romanen
Jack Vincennes er en glatt men sjarmerende Hollywood-politimann som jobber på si som teknisk rådgiver for tv-serien Badge of Honor, et Dragnetlignende tv-show. Vincennes har forbindelser til Hush-Hush; han mottar betaling for å gjøre avtalte arrestasjoner av stjerner som er forbundet med narkotika, noe som øker Hush-Hushs opplagstall og mer berømmelse for Vincennes.

Edmund Exley, sønn av en legendarisk politimann ved navn Preston Exely, er en brilljant detektiv som er fast bestemt på å overgå sin far. Hans intelligens, utdannelse, briller, hans insistering på å følge reglene og hans kalde fremtoning gjør at han blir sosialt isolert fra de andre politimennene. Han forverrer dette ved å vitne mot andre politimenn i en rettssak angående politibrutalitet. Denne saken er basert på Bloody Christmas-hendelsen.

Wendell "Bud" White, en av de mest fryktede LAPD-mennene, er en to meter høy muskelmann. Hans partner blir dømt på grunn av Exleys vitnemål og Bud lover hevn. Han har et voldelig temperament, noe som gir seg utslag i en brutal fremferd mot kvinneplagere. Dette gir seg utslag i en stor ømhet overfor ofrene. Hans temperament er av en slik karakter at det ofte fører til irrasjonelle handlinger.

Ved forskjellige tidspunkt begynner disse tre mennene å etterforske Nite Owl-saken, noe som fører til avsløring av dyp korrupsjon innenfor deres egen avdeling.

## Virkelige personer i romanen
*Mickey Cohen
*Jack Dragna
*Johnny Stompanato
*Spade Cooley
*Howard Hughes
*William H. Parker
*Robert Harrison

## Oversettelse til norsk
Boken er oversatt til norsk av Herman Willis og ble utgitt i Norge under tittlen *Los Angeles konfidensielt* i 1999.

## Filmversjon
Boken ble laget film av i 1997 som L.A Confidential. Filmen ble regissert av Curtis Hanson og hadde Kevin Spacey, Russel Crowe, Guy Pearce, James Cromwell, Kim Basinger, David Strathairn og Danny DeVito i de viktigste rollene.
I 2003 ble det laget en pilot for tv-produksjon, med Kiefer Sutherland som Jack Vincennes. Denne piloten floppet og serien ble ikke laget.

## Referanser